འདའ།།དེ་འདྲའི་བཟོད་སྟོབས་བླ་ན་མེད་པ་ལ།།བདག་མེད་བཟོད་པ་མཉམ་ཉིད་གནས་པ་ཡི།།བྱང་ཆུབ་སེམས་དཔའ་གྲགས་པ་ཆེན་པོ་ཡིས།།བསྐལ་པ་བྱེ་བར་རྟག་ཏུ་ཤིན་ཏུ་བསྒོམས།།དེ་ལས་ལྷག་པར་གང་གཱའི་བྱེ་སྙེད་དུ།།ཇི་ཙམ་སངས་རྒྱས་མཁྱེན་པས་དོན་མི་བྱེད།།དེ་སྲིད་བྱང་ཆུབ་རེག་པ་མ་ཡིན་ན།།དེ་བཞིན་གཤེགས་པའི་ཡེ་ཤེས་ཅི་ཞིག་སྨོས།།གྲགས་པ་ཆེན་པོ་བརྗོད་པ་མཐའ་ཡས་པ།།བདག་མེད་བཟོད་ལ་རབ་ཏུ་གནས་པ་ཡི།།བསྐལ་པ་བསམ་གྱིས་མི་ཁྱབ་བརྒྱར་བརྗོད་ཀྱང་།།དེ་ཡི་བསྔགས་པ་ཟད་པར་སླ་བ་མིན།།དེ་ཕྱིར་བྱང་ཆུབ་མཆོག་རབ་བླ་ན་མེད།།ཡེ་ཤེས་ཕུང་པོ་འཚང་རྒྱར་སུ་འདོད་པ།།དེ་ནི་རྒྱལ་བས་བསྔགས་པའི་བཟོད་པ་སྒོམས།།བྱང་ཆུབ་དམ་པ་རྙེད་པར་དཀའ་མི་འགྱུར།།བཟོད་པ་ལ་འཇུག་པའི་ལེའུ་སྟེ་བདུན་པའོ།།།།དེ་ནས་ཡང་བཅོམ་ལྡན་འདས་ཀྱིས་ཟླ་འོད་གཞོན་ནུར་གྱུར་པ་ལ་བཀའ་སྩལ་པ།གཞོན་ནུ་དེ་ལྟ་བས་ན་བྱང་ཆུབ་སེམས་དཔའ་སེམས་དཔའ་ཆེན་པོ་ཏིང་ངེ་འཛིན་འདི་འདོད་ཅིང་།།མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་འདོད་པས་ཆོས་ཐམས་ཅད་ཀྱི་དངོས་པོ་མེད་པའི་ངོ་བོ་ཉིད་ཀྱི་ཡེ་ཤེས་ལ་མཁས་པར་བྱའོ།།གཞོན་ནུ་ཇི་ལྟར་ན་བྱང་ཆུབ་སེམས་དཔའ་སེམས་དཔའ་ཆེན་པོ་ཆོས་ཐམས་ཅད་ཀྱི་དངོས་པོ་མེད་པའི་ངོ་བོ་ཉིད་ཀྱི་ཡེ་ཤེས་ལ་མཁས་པ་ཡིན་ཞེ་ན།གཞོན་ནུ་འདི་ལ་བྱང་ཆུབ་སེམས་དཔའ་སེམས་དཔའ་ཆེན་པོས་ཆོས་ཐམས་ཅད་དངོས་པོ་མེད་པ།ངོ་བོ་ཉིད་མེད་པ།མཚན་མ་མེད་པ།མཚན་ཉིད་མེད་པ།མ་སྐྱེས་པ།མ་འགགས་པ།ཡི་གེ་མེད་པ།སྟོང་པ།གཟོད་མ་ནས་ཞི་བ།རང་བཞིན་གྱིས་རྣམ་པར་དག་པ་ཡིན་པར་རབ་ཏུ་ཤེས་པར་བྱའོ།།གཞོན་ནུ་བྱང་ཆུབ་སེམས་དཔའ་སེམས་དཔའ་ཆེན་པོས་ནམ་ཆོས་ཐམས་ཅད་དངོས་པོ་མེད་པ།ངོ་བོ་ཉིད་མེད་པ།མཚན་མ་མེད་པ།མཚན་ཉིད་མེད་པ།མ་སྐྱེས་པ།མ་འགགས་པ།ཡི་གེ་མེད་པ།སྟོང་པ།གཟོད་མ་ནས་ཞི་བ།རང་བཞིན་གྱིས་རྣམ་པར་དག་པ་ཡིན་པར་རབ་ཏུ་ཤེས་པར་གྱུར་པ་དེའི་ཚེ་གཞོན་ནུ་བྱང་ཆུབ་སེམས་དཔའ་སེམས་དཔའ་ཆེན་པོ་